<classify> SERIKALI ya Marekani imeiweka Tanzania katika orodha ya nchi saba, ambazo raia wake watawekewa masharti magumu kuingia nchini humo, huku sababu kubwa ikiwa ni tabia ya Watanzania kuzamia nchini humo pindi wanapopewa viza za kuingia. Hata hivyo, Wizara ya Mambo ya Nje na Ushirikiano Afrika Mashariki kupitia Msemaji wake, Emanuel Buhohela imesema kuwa bado haijapatiwa taarifa hiyo rasmi, isipokuwa imeiona taarifa hiyo kupitia mitandao ya kijamii. Alisema kuwa katika diplomasia ya nchi na nchi, kuna njia stahiki ya mawasiliano ambayo hutumika kuwasilisha hoja mbalimbali, hivyo kama wizara haina taarifa rasmi. Alisisitiza kuwa kwa sasa haiwezi kusema lolote. Jana katika mitandao mbalimbali ya kijamii, mijadala ilikuwa ikionesha ni kama vile Tanzania imeshawekewa masharti magumu ya raia wake kupata viza za kuingia Marekani, wapo waliopotosha, wakidai kuwa sababu ya kuwekewa masharti hayo ni kutokana na Marekani kutoridhishwa namna haki za binadamu zinavyoshughulikiwa hapa nchini.Lakini kwa ufuatiliaji wa gazeti hili wa namna suala hilo, lilivyoandikwa kwenye vyombo vya habari mbalimbali Marekani, yakinukuu serikali ya nchini hiyo, umebaini nchi tatu kati ya hizo saba zilizoorodheshwa ni za Afrika, ambazo zimetajwa kuwa raia wake kwa mwaka 2018 walizidisha muda wa kuishi nchini humo. Nchi hizo tatu ni Eritrea ambayo asilimia 24 ya raia wake, waliopatiwa viza za biashara au matembezi kuingia Marekani kwa mwaka juzi walizidisha muda wa kuishi nchini humo. Nyingine ni Nigeria iliyokuwa na asilimia 15 ya raia wake kuzamia Marekani na ya tatu ni Sudan ikiwa ni asilimia 12 lakini kwa Tanzania hakukuwa na takwimu zinazoonesha. Nchi nyingine zilizo kwenye orodha ya nchi saba ni Belarus, Kyrgyzstan na Myanmar. Baadhi ya vyombo vya habari vilivyoripoti taarifa hiyo ni The Wall Street, Reuters, Skifs.com na NewYork Post.Ripoti kutoka Wizara ya Usalama wa Mambo ya Ndani ya Marekani ya mwaka 2018, ambayo gazeti hili lilipitia, inaonesha kuwa Watanzania 5,892 walioingia Marekani, walitakiwa kuondoka kurejea Tanzania.Lakini waliozidisha muda na kuzamia kuendelea kuishi Marekani, walikuwa ni Watanzania 204 ambao ni sawa na asilimia 3.46. Hivyo nchi hizo nyingine tatu za Afrika zilizoorodheshwa, zinaonekana kuwa na idadi kubwa zaidi ya wazamiaji, ikilinganishwa na Tanzania.Sababu nyingine iliyotajwa ya kuwekwa kwenye orodha nchi hizo sio Tanzania ni kushindwa kukagua raia wake wanaokwenda Marekani, hivyo kuongeza wasiwasi wa matukio ya kigaidi. Tanzania haina historia ya kuwa na magaidi wala kujihusisha nao huku ikisifiwa kuwa nchi ya amani, ikilinganishwa na nchi hizo nyingine tatu za Afrika katika orodha hiyo. Kwa nchi hizo zote zilizotajwa ikiwamo Tanzania, raia kutokea nchi hizo watakaokumbana na masharti hayo magumu ya viza ni wale wanaotaka kwenda Marekani kwa shughuli za biashara na kutembea. Hivyo, wanaokwenda kwa shughuli za masomo, tiba na mambo mengine, nje ya hayo mawili, hawatakumbana na masharti magumu. Pia masharti mengine magumu ambayo Tanzania imepangwa kuwekewa ni kuondolewa katika orodha ya nchi zinazonufaika na mpango kupatiwa uraia wa Marekani kwa njia ya bahati nasibu maarufu Green Card. Tangu alipoingia madarakani Rais Donald Trump aliupinga mpango huo wa kupewa uraia wa Marekani kwa njia ya bahati nasibu, huku akitaka wapewe uraia watu wenye ujuzi. Jumanne ijayo Serikali ya Marekani ndipo itatoa msimamo wa mwisho, kama nchi hizo saba, zipitishwe rasmi kwenye mpango huo wa masharti magumu wa viza hizo mbili. Magazeti ya nchini humo yameeleza kuwa kuna uwezekano wa kuongezwa kwa nchi nyingine mbili, kwenye orodha hiyo ya kuwekewa masharti magumu ya kupata viza kuingia Marekani. Siku saba baada ya kuingia tu madarakani, Rais Trump aliweka wazi msimamo wake kuhusu wageni kuingia nchini humo, ambapo alizuia rasmi nchi kadhaa hasa zenye idadi kubwa ya wananchi wa imani ya dini ya Kiislamu kuingia Marekani, hatua iliyozua mjadala mzito duniani. Agizo lake hilo la kwanza, lilikumbana na pingamizi kutoka Mahakama nchini humo huku lile la pili la Machi 2017 lilikumbana na pingamizi pia, ambapo Mahakama nchini humo ilibainisha kuwa lilikuwa ni agizo lenye dalili za ubaguzi wa dini. Septemba mwaka 2017 Rais Trump alitoa agizo jingine la kuziwekea vikwazo nchi kadhaa kuingia Marekani na lilifikishwa mahakamani, ambapo Juni 2018 Mahakama nchini humo ilibainisha kuwa sheria inampatia Rais Trump madaraka ya kuzuia watu kuingia nchini humo. Raia kutoka nchi za Iran, Libya, Somalia, Syria, Yemen na Korea Kaskazini na wanasiasa wa Venezuela, wamewekewa masharti magumu kuingia Marekani. Hata hivyo, orodha ya nchi hizi saba za sasa ikiwamo Tanzania zitakazowekewa masharti magumu, hazina idadi kubwa ya Waislamu, isipokuwa wazamiaji ndio wengi. Mkuu wa Kitengo cha Mawasiliano kutoka Ubalozi wa Marekani nchini, Ben Ellis alipoulizwa na gazeti hili kuhusu sababu ya Tanzania kuwekwa kwenye orodha hiyo, alisema kuwa kwa sasa hawezi kusema lolote hadi watakapopata msimamo wa mwisho juu ya uamuzi huo kutoka nchini kwake.  <topic>: kitaifa 